## Zakon o izmjenama i dopunama Zakona o ustrojstvu i djelokrugu ministarstava i državnih upravnih organizacija

### NN 131/1997 (5.12.1997.), Zakon o izmjenama i dopunama Zakona o ustrojstvu i djelokrugu ministarstava i državnih upravnih organizacija

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA**

Proglašavam Zakon o izmjenama i dopunama Zakona o ustrojstvu i djelokrugu
ministarstava i državnih upravnih organizacija, koji je donio Zastupnički
dom Sabora Republike Hrvatske na sjednici 21. studenog 1997.

Broj: 081-97-1939/1
Zagreb, 26. studenog 1997.

Predsjednik
Republike Hrvatske
**Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA**

Članak 1.

U Zakonu o ustrojstvu i djelokrugu ministarstava i državnih upravnih
organizacija ("Narodne novine", br. 72/94. i 92/96.) u članku 3. iza točke
1. dodaje se nova točka 2. koja glasi:

"2. Ministarstvo hrvatskih branitelja iz Domovinskog rata,".

Dosadašnje točke 2. do 14. postaju točke 3. do 15.

Članak 2.

Članak 4. mijenja se i glasi:

"Državne upravne organizacije jesu:

1. Državna geodetska uprava,

2. Državna uprava za vode,

3. Državna uprava za zaštitu prirode i okoliša,

4. Državni zavod za zaštitu obitelji, materinstva i mladeži,

5. Državni hidrometeorološki zavod,

6. Državni zavod za intelektualno vlasništvo,

7. Državni zavod za normizaciju i mjeriteljstvo,

8. Državni zavod za statistiku,

9. Državni inspektorat,

10. Državni hidrografski institut".

Članak 3.

U članku 6. riječi "socijalnu skrb o vojnim invalidima Domovinskog rata
i njihovim obiteljima", riječi: "pitanja pravnog položaja i zaštite invalida
domovinskog rata te udovice i djece poginulih sudionika Domovinskog rata"
te riječi: "te branitelja koji su bili zatočenici neprijateljskih logora
u Domovinskom ratu te njegovih obitelji, kao i obitelji nestalih branitelja"
brišu se.

Članak 4.

U članku 10. stavku 1. nakon riječi: "pribavljanja i ustupanja prava
industrijskog vlasništva, znanja i iskustva" umjesto točke sa zarezom stavlja
se točka, a riječi: "poslove tržišne, elektroenergetske i rudarske inspekcije
te inspekcije posuda pod pritiskom" brišu se.

Članak 5.

Iza članka 10. dodaje se novi članak 10a., koji glasi:

"Ministarstvo hrvatskih branitelja iz Domovinskog rata obavlja upravne
i druge stručne poslove koji se odnose na pravni položaj, rješavanje pravnog
položaja i drugih pitanja hrvatskih ratnih vojnih invalida iz Domovinskog
rata, civilnih žrtava iz Domovinskog rata, obitelji zatočenih i nestalih
civila iz Domovinskog rata i mirnodopskih vojnih invalida, razvojačenih
branitelja i članova njihovih obitelji, te obitelji poginuloga, umrloga,
zatočenoga ili nestaloga hrvatskog branitelja, osim onih poslova koji ulaze
u djelokrug drugih ministarstava.

Ministarstvo hrvatskih branitelja iz Domovinskog rata obavlja i upravne
i druge stručne poslove koji se odnose na pitanja posmrtne dodjele i promicanja,
odnosno dodjele i promicanja u činove oružanih snaga Republike Hrvatske
poginulih, umrlih, zatočenih ili nestalih hrvatskih branitelja, odnosno
hrvatskih ratnih vojnih invalida iz Domovinskog rata, sukladno posebnim
propisima, a obavlja i druge poslove koji su mu posebnim propisima stavljeni
u nadležnost."

Članak 6.

U članku 11. stavak 2. mijenja se i glasi:

"Ministarstvo kulture obavlja i upravne i druge stručne poslove koji
se odnose na: istraživanje, proučavanje, praćenje, evidentiranje, dokumentiranje
i promicanje kulturne baštine; središnju informacijsko-dokumentacijsku
službu; utvrđivanje svojstva zaštićenih spomenika kulture te njihovo vrednovanje;
vođenje središnjih upisnika zaštićenih spomenika kulture; propisivanje
mjerila za utvrđivanje programa javnih potreba u kulturi Republike Hrvatske;
skrb, usklađivanje i vođenje nadzora nad financiranjem programa zaštite
kulturne baštine; osnivanje i nadzor nad ustanovama za obavljanje poslova
djelatnosti zaštite kulturne baštine; ocjenjivanje uvjeta za rad pravnih
i fizičkih osoba na restauratorskim, konzervatorskim i drugim poslovima
zaštite kulturne baštine; osiguravanje uvjeta za obrazovanje i usavršavanje
stručnih radnika u poslovima zaštite kulturne baštine; provedba nadzora
prometa, uvoza i izvoza zaštićenih spomenika kulture; utvrđivanje uvjeta
za korištenje i namjenu spomenika kulture, te upravljanje spomenicima kulture
sukladno propisima; utvrđivanje posebnih uvjeta građenja za zaštitu dijelova
kulturne baštine; obavljanje inspekcijskih poslova zaštite kulturne baštine;
obavljanje i drugih poslova koji su mu stavljeni u nadležnost".

Članak 7.

U članku 12. riječi: "poslove poljoprivredne savjetodavne službe" brišu
se, a riječi: "inspekcijske poslove koji se odnose na poljoprivredu, ribarstvo,
veterinarstvo, šumarstvo i lovstvo" zamjenjuje se riječima: "inspekcijske
poslove koji se odnose na poljoprivredu i veterinarstvo".

Članak 8.

U članku 18. stavku 1. nakon riječi: "sustav i politiku mirovinskog
i invalidskog osiguranja te doplatka za djecu" umjesto točke sa zarezom
stavlja se točka, a riječi: "inspekcijske poslove rada i zaštite na radu"
brišu se.

Članak 9.

U članku 19. riječi: "inspekcijske poslove u turizmu i ugostiteljstvu"
brišu se.

Članak 10.

Članak 23a. briše se.

Članak 11.

U članku 25. iza riječi: "inspekcijske poslove zaštite okoliša, poticanje
odgoja i obrazovanja te istraživanja u svezi sa zaštitom okoliša" umjesto
točke sa zarezom stavlja se točka, a riječi: "obavljanje i drugih poslova
koji su joj stavljeni u nadležnost" brišu se.

Dodaje se stavak 2. koji glasi:

"Državna uprava za zaštitu prirode i okoliša obavlja i upravne i druge
stručne poslove koji se odnose na: istraživanje, proučavanje, praćenje,
evidentiranje, dokumentiranje i promicanje prirodne baštine; središnju
informacijsko-dokumentacijsku službu; utvrđivanje svojstva zaštićenih dijelova
prirode te njihovo vrednovanje; vođenje središnjih upisnika zaštićenih
dijelova prirode; propisivanje mjerila za utvrđivanje programa javnih potreba
u području zaštite prirode Republike Hrvatske; skrb, usklađivanje i vođenje
nadzora nad financiranjem programa zaštite prirode; osnivanje i nadzor
nad ustanovama za obavljanje poslova djelatnosti zaštite prirode; ocjenjivanje
uvjeta za rad pravnih i fizičkih osoba na poslovima zaštite prirode; osiguravanje
uvjeta za obrazovanje i usavršavanje stručnih djelatnika u djelatnostima
zaštite prirode; provedbu nadzora prometa, uvoza i izvoza zaštićenih dijelova
prirode; utvrđivanje uvjeta za korištenje i namjenu zaštićenih dijelova
prirode te upravljanje zaštićenim dijelovima prirode sukladno propisima;
utvrđivanje posebnih uvjeta građenja za zaštitu dijelova prirodne baštine;
obavljanje inspekcijskih poslova zaštite prirode; obavljanje i drugih poslova
koji su joj stavljeni u nadležnost".

Članak 12.

Iza članka 31. dodaje se članak 31a., koji glasi:

"Članak 31a.

Državni inspektorat obavlja upravne i druge stručne poslove koji se
odnose na: nadzor nad obavljanjem poslova u prometu robom; nadzor nad propisima
o radu i zaštiti na radu; nadzor nad propisima o elektroenergetici, rudarstvu
i istraživanju i iskorištavanju mineralnih sirovina; nadzor nad propisima
o posudama pod tlakom; nadzor nad propisima o stočarstvu i vinarstvu; nadzor
nad propisima o slatkovodnom i morskom ribarstvu; nadzor nad propisima
o šumarstvu i lovstvu; nadzor nad propisima o šumarskom sjemenu, šumarskom
sadnom materijalu; nadzor nad obavljanjem ugostiteljske i turističke djelatnosti;
obavljanje i drugih poslova koji su mu stavljeni u nadležnost".

Članak 13.

Iza članka 34. naziv Glave III. mijenja se i glasi: "DRŽAVNE UPRAVNE
ORGANIZACIJE I UPRAVNE ORGANIZACIJE U SASTAVU MINISTARSTAVA" i dodaje se
članak 34a. koji glasi:

"Članak 34a.

Ravnatelje državnih upravnih organizacija imenuje i razrješuje Vlada
Republike Hrvatske, na prijedlog predsjednika Vlade i uz prethodno pribavljeno
mišljenje nadležnog ministra.

Ravnatelja Državnog zavoda za statistiku i glavnog inspektora Državnog
inspektorata imenuje i razrješuje Vlada Republike Hrvatske, na prijedlog
predsjednika Vlade.

Ravnatelji državnih upravnih organizacija za svoj rad odgovorni su nadležnom
ministru, prema odredbi stavka 4. ovoga članka, osim ravnatelja Državnog
zavoda za statistiku i glavnog inspektora Državnog inspektorata, koji su
izravno odgovorni Vladi Republike Hrvatske.

Za Državnu geodetsku upravu nadležno je Ministarstvo prostornog uređenja,
graditeljstva i stanovanja, za Državnu upravu za zaštitu prirode i okoliša
nadležno je Ministarstvo kulture, za Državni zavod za zaštitu obitelji,
materinstva i mladeži te za Državnu upravu za vode Ministarstvo razvitka
i obnove, za Državni hidrometeorološki zavod, za Državni zavod za normizaciju
i mjeriteljstvo te za Državni zavod za intelektualno vlasništvo Ministarstvo
znanosti i tehnologije, a za Državni hidrografski institut Ministarstvo
prometa, pomorstva i veza."

Članak 14.

Danom stupanja na snagu ovoga Zakona Državna uprava za skrb o razvojačenim
braniteljima i civilnim žrtvama Domovinskog rata nastavlja s radom kao
Ministarstvo hrvatskih branitelja iz Domovinskog rata.

Ministarstvo hrvatskih branitelja iz Domovinskog rata preuzima od Ministarstva
obrane u cijelosti poslove koji se odnose na socijalnu skrb o vojnim invalidima
Domovinskog rata i njihovim obiteljima, pitanja pravnog položaja i zaštite
invalida Domovinskog rata, te udovica i djece poginulih sudionika Domovinskog
rata, branitelja koji su bili zatočenici neprijateljskih logora u Domovinskom
ratu te njihovih obitelji, kao i obitelji nestalih branitelja te druge
poslove skrbi o hrvatskim braniteljima i stradalnicima iz Domovinskog rata
koje je obavljalo Ministarstvo obrane, a Državna uprava za zaštitu okoliša
preuzima od Ministarstva kulture poslove koji se odnose na zaštitu prirodne
baštine.

Članak 15.

Danom stupanja na snagu ovoga Zakona ustrojava se Državni inspektorat
koji preuzima:

1. od Ministarstva gospodarstva poslove tržišne inspekcije, elektroenergetske
inspekcije, rudarske inspekcije te inspekcije posuda pod tlakom,

2. od Ministarstva poljoprivrede i šumarstva poslove stočarske inspekcije,
vinarske inspekcije, ribarske inspekcije, šumarske i lovne inspekcije,

3. od Ministarstva rada i socijalne skrbi poslove inspekcije rada i
inspekcije zaštite na radu,

4. od Ministarstva turizma poslove turističke i ugostiteljske inspekcije.

Članak 16.

Obvezuje se Vlada Republike Hrvatske da uredbama uredi unutarnje ustrojstvo
ministarstava, odnosno državnih upravnih organizacija u skladu s ovim Zakonom
u roku od 30 dana od dana njegova stupanja na snagu.

Ministri, ravnatelji i glavni inspektor Državnog inspektorata dužni
su donijeti, odnosno uskladiti pravilnike o unutarnjem redu prema odredbama
ovoga Zakona u roku od 30 dana od dana donošenja odgovarajuće uredbe iz
stavka 1. ovoga članka.

Članak 17.

Ministarstvo hrvatskih branitelja iz Domovinskog rata preuzima državne
službenike i namještenike Ministarstva obrane koji su na dan stupanja na
snagu ovoga Zakona zatečeni na poslovima iz članka 14. ovoga Zakona, Državni
inspektorat inspektore, druge državne službenike i namještenike zatečene
na poslovima iz članka 12. ovoga Zakona, te Državna uprava za zaštitu prirode
i okoliša državne službenike i namještenike zatečene na poslovima iz članka
11. stavka 2. ovoga Zakona.

Do donošenja rješenja na temelju akata iz članka 16. stavka 2. ovoga
Zakona, inspektori te drugi državni službenici i namještenici zadržavaju
stečene položaje, zvanja i radna mjesta.

Na državne službenike i namještenike koji nakon donošenja akata iz članka
16. stavka 2. ovoga Zakona ne budu raspoređeni, primjenjuju se odredbe
Zakona o državnim službenicima i namještenicima i o plaćama nositelja pravosudnih
dužnosti ("Narodne novine", br. 74/94., 86/94. i 7/95.).

Članak 18.

Opremu, pismohranu i drugu dokumentaciju, sredstva za rad, financijska
sredstva, prava i obveze, razmjerno preuzetim poslovima, preuzimaju:

1. Ministarstvo hrvatskih branitelja iz Domovinskog rata, od Ministarstva
obrane,

2. Državna uprava za zaštitu prirode i okoliša, od Ministarstva kulture,

3. Državni inspektorat od Ministarstva gospodarstva, Ministarstva poljoprivrede
i šumarstva, Ministarstva rada i socijalne skrbi, te Ministarstva turizma.

Članak 19.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi i izda pročišćeni tekst Zakona o ustrojstvu i djelokrugu
ministarstva i državnih upravnih organizacija.

Članak 20.

Ovaj Zakon stupa na snagu osmoga dana od dana objave u "Narodnim novinama".

Klasa: 023-03/95-01/29
Zagreb, 21. studenoga 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora **akademik Vlatko Pavletić,** v. r.

Zakon, NN 131/1997-1890